CELEX: 62022TN0156
Language: mt
Date: 2022-03-23 00:00:00
Title: Kawża T-156/22: Rikors ippreżentat fit-23 ta’ Marzu 2022 – Hyundai Heavy Industries Holdings vs Il-Kummissjoni

23.5.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 207/44
            
         
      Rikors ippreżentat fit-23 ta’ Marzu 2022 – Hyundai Heavy Industries Holdings vs Il-Kummissjoni
      (Kawża T-156/22)
      (2022/C 207/59)
      Lingwa tal-kawża: l-Ingliż
      
         Partijiet
      
      
         Rikorrent: Hyundai Heavy Industries Holdings Co. Ltd (Seoul, ir-Repubblika tal-Korea) (rappreżentanti: S. Völcker, J. Ruiz Calzado, H. Armengod Suarez, J.-B. Douchy, lawyers, u D. Little, Solicitor)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Kummissjoni tat-13 ta’ Jannar 2022 fil-Kawża M.9343 – Hyundai Heavy Industries Holdings vs Daewoo Shipbuilding & Marine Engineering fl-intier tagħha (id-Deċiżjoni); u
               
            
                  —
               
               
                  tordna lill-Kummissjoni tbati l-ispejjeż tagħha u tħallas l-ispejjeż tar-rikorrenti f’din il-kawża.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka erba’ motivi.
      
                  1.
               
               
                  L-ewwel motiv ibbażat fuq żbalji ta’ liġi fir-rigward tat-tentattiv tal-Kummissjoni li turi l-ħolqien ta’ pożizzjoni dominanti fuq il-bażi tal-analiżi tal-mertu li ma huwiex konness mat-test legali li d-Deċiżjoni ssostni li qed tapplika.
               
            
                  2.
               
               
                  It-tieni motiv ibbażat fuq żbalji ta’ liġi u ta’ evalwazzjoni u nuqqas ta’ motivazzjoni suffiċjenti fir-rigward tal-konklużjoni tal-Kummissjoni li t-tranżazzjoni kkontestata kienet toħloq pożizzjoni dominanti li tirriżulta f’impediment sostanzjali għall-kompetizzjoni effettiva fis-suq intern minħabba (a) id-dipendenza fuq l-ishma tas-suq bħala prova “prima facie” tal-ħolqien ta’ pożizzjoni dominanti minkejja marġini persistenti baxxi, kapaċità żejda strutturali u sejħiet għall-offerti mhux frekwenti, (b) in-nuqqas li jiġu rrikonoxxuti r-restrizzjonijiet kompetittivi eżerċitati mill-kompetituri u evalwazzjoni żbaljata taċ-ċentralità, (ċ) it-tkeċċija tal-klijenti setgħa ovvja tax-xerrej f’suq ikkaratterizzat minn kapaċità żejda u offerti mhux frekwenti u ta’ valur għoli, (d) in-nuqqas li jiġi stabbilit kif it-tranżazzjoni kkontestata twassal għal ostaklu sinjifikattiv għal kompetizzjoni effettiva fis-suq intern, u (e) l-evalwazzjoni żbaljata tal-firxa ta’ riżultati possibbli li kienu jipprevalu mingħajr it-tranżazzjoni kkontestata.
               
            
                  3.
               
               
                  It-tielet motiv, ibbażat fuq ksur tad-dritt tad-difiża u tad-dritt għal amministrazzjoni tajba minħabba n-nuqqas tal-Kummissjoni li tadotta dikjarazzjoni ta’ oġġezzjonijiet supplimentari biex tirrimedja għan-nuqqas ta’ ċarezza dwar l-aspetti ewlenin tad-dikjarazzjoni tal-oġġezzjonijiet u d-dipendenza fuq provi mhux inklużi fid-dikjarazzjoni tal-oġġezzjonijiet.
               
            
                  4.
               
               
                  Ir-raba’ motiv, ibbażat fuq ksur tad-dmir ta’ diliġenza minħabba l-fatt li ħafna mill-provi tad-dikjarazzjoni ta’ oġġezzjoni kienu skaduti saż-żmien meta l-Kummissjoni adottat id-Deċiżjoni tagħha, u li hija naqset milli tinvestiga bir-reqqa u b’imparzjalità l-iktar fatti kritiċi, u b’hekk ippreġudikat l-eżitu tat-tranżazzjoni kkontestata.